25.		Odpor proti platobnému rozkazu
			(§ 267 Civilného sporového poriadku)
Okresnému súdu Humenné
k spisovej značke 1Cb/100/2022
V Humennom, dňa 13. 1. 2022
Vec:	Odpor proti platobnému rozkazu Okresného súdu Humenné č. k. 1Cb/100/2022-25 zo dňa 10. 1. 2022
Dňa 12. 1. 2022 nám bol doručený platobný rozkaz, v ktorom nám bolo uložené, aby naša spoločnosť Superstavbár, s.r.o. so sídlom v Humennom, Nitrianska 5, IČO: 12 345 678 do 15 dní odo dňa doručenia platobného rozkazu zaplatila žalobcovi Exportimport, a.s. so sídlom Hnúšťa, Banícka 5, IČO: 98 765 432 sumu 2 000 € spolu s úrokom z omeškania vo výške 15 % ročne odo dňa 1. 9. 2021 až do zaplatenia a nahradila mu trovy konania vo výške 120 €.
S týmto platobným rozkazom nesúhlasíme z nasledovných dôvodov:
Žalobca Exportimport, a.s. nám mal podľa zmluvy dodať 200 ks železobetónových tvárnic podľa objednávky č. 123456 zo dňa 1. 5. 2010. Dodal nám len 100 ks, avšak fakturoval dodávku 200 ks. Aj dodaných 100 ks tvárnic sme museli reklamovať z dôvodu, že žalobca nedodal nami objednané tvárnice typu Extra, ale tvárnice nižšej akosti typu Normal. Žalobcovi teda nevzniklo právo na zaplatenie žalovanej sumy, ktorá predstavuje kúpnu cenu za 200 ks železobetónových tvárnic typu Extra, nakoľko tieto nám v zmysle objednávky doteraz neboli riadne dodané. Žalobca na našu reklamáciu nereagoval. 
Dôkazy:
–	Výsluch konateľa žalovaného
–	Výsluch zamestnancov žalovaného Igora Konráda a Viktora Baloga, ktorých prítomnosť na pojednávaní zabezpečíme
–	Reklamácia 
–	Doručenka preukazujúca doručenie reklamácie žalobcovi 
Z tohto dôvodu nesúhlasíme so zaplatením žalovanej sumy a navrhujeme, aby súd vo veci nariadil pojednávanie, na ktorom vyhlási tento
rozsudok:
Žaloba žalobcu sa zamieta.
Žalovaný má voči žalobcovi nárok na plnú náhradu trov konania.	Ing. Jozef Novák, konateľ žalovaného
Poznámky
Ak je možné vo veci samej alebo o jej časti rozhodnúť na základe skutočností tvrdených žalobcom, o ktorých súd nemá pochybnosti, najmä ak tieto skutočnosti vyplývajú z listinných dôkazov, možno o žalobe rozhodnúť bez vyjadrenia žalovaného a bez nariadenia pojednávania aj platobným rozkazom, v ktorom sa žalovanému uloží, aby do 15 dní od doručenia zaplatil uplatnenú peňažnú pohľadávku alebo jej časť a nahradil trovy konania alebo aby v tej istej lehote podal odpor.
Odpor proti platobnému rozkazu sa musí vecne odôvodniť, čo znamená, že žalovaný musí svojimi konkrétnymi a podloženými tvrdeniami spochybniť nárokovanú peňažnú pohľadávku. Odpor sa teda musí týkať merita sporu. Ak by žalovaný v odpore uvádzal len dôvody, pre ktoré nemohol pohľadávku zaplatiť, alebo by opisoval svoju zlú hospodársku situáciu, alebo žiadal o splátkový kalendár, pričom by vôbec nerozporoval žalobou uplatnený nárok, nejde o vecne odôvodnený odpor. 
Pokiaľ odpor neobsahuje vecné odôvodnenie, súd na doplnenie odporu nevyzýva, ale odpor rovno odmietne a platobný rozkaz nadobudne právoplatnosť, teda stáva sa titulom pre nútený výkon rozhodnutia – exekúciu.
V odôvodnení odporu musí žalovaný opísať rozhodujúce skutočnosti, o ktoré opiera svoju obranu proti uplatnenému nároku. K odporu je zároveň povinný pripojiť listiny, na ktoré sa odvoláva, prípadne označiť dôkazy na preukázanie svojich tvrdení. V rozhodovacej činnosti súdov sa dá stretnúť aj s rozhodnutiami o odmietnutí odporu pre nedostatok vecného odôvodnenia, a to z dôvodu, že žalovaný nepripojil k odporu listiny, na ktoré sa odvoláva a ani neoznačil dôkazy na preukázanie svojich tvrdení. Vzhľadom na zásadné následky, ktoré môže mať odmietnutie odporu v majetkovej sfére žalovaného, preto dôrazne odporúčame odpor proti platobnému rozkazu spisovať za pomoci práva znalej osoby. 
Súd uznesením odmietne odpor, ktorý bol podaný
a)	oneskorene, teda po lehote 15 dní odo dňa doručenia platobného rozkazu (lehota začína plynúť deň nasledujúci po doručení platobného rozkazu),
b)	neoprávnenou osobou (osobou odlišnou od žalovaného alebo ním splnomocneného zástupcu) alebo
c)	bez vecného odôvodnenia (viď vysvetlenie vyššie).
Ak čo len jeden zo žalovaných podá včas odpor s vecným odôvodnením, súd zruší platobný rozkaz v celom rozsahu a nariadi pojednávanie. To však neplatí, ak je na strane žalovaného viacej subjektov a ide o tzv. samostatné spoločenstvo. 
V súčasnosti už podanie odporu proti platobnému rozkazu nie je spoplatnené súdnym poplatkom.